# Anvendelse af Microsoft Outlook postregler på IMAP-mailkonti, marts 2018

Hvis der skal benyttes postregler fra Microsoft Outlook 2013 på IMAP-mailkonti, skal du stå i én af mapperne, for eksempel Indbakken, som er oprettet ved hjælp af IMAP-kontoen, for at reglerne vil blive aktive.

Lad os antage, at e-mail-kontoen imaptest@boholdt-petersen.dk er oprettet i Microsoft Outlook 2013 som en IMAP-mailkonto.

For at få postreglerne til at fungere, gør følgende:

1. Åben Microsoft Outlook 2013

2. Tryk nu på venstre kontroltast+bogstavet Y, for at åbne mappelisten

3. Som regel vil IMAP-kontoen befinde sig helt ude i venstre side af mappestrukturen, fordi den har fået tildelt sin egen datafil af typen ".ost", i modsætning til POP3-mailkonti, der har datafilen af typen ".pst". Sidstnævnte kan også have flere POP3-mailkonti lagt ind i den samme datafil, hvilket IMAP ikke har mulighed for

4. Benyt nu pil til venstre, så JAWS for Windows (skærmlæseren), slutter med at sige "lukket". Dette betyder nemlig, at vi er helt ude i venstre side af mappestrukturen. For eksempel kan JAWS sige "Private mapper, lukket"

5. Benyt nu pil ned, for at finde IMAP-kontoen med den førnævnte titel, nemlig "IMAPTest"

6. Tryk nu én gang på den højre piletast for at åbne IMAP-mailkontoen, hvor du arbejder direkte på mailserveren

7. Tryk nu igen én gang på den højre piletast, for at finde indbakken

8. Tryk på enter - nu er du inde i indbakken for IMAP-mailkontoen

9. Nu kan du oprette postregler på den sædvanlig måde.

## Sådan oprettes postregler (kan både benyttes ved POP3 og IMAP mail-konti)

Gør følgende for at oprette en postregel, som afspiller en lyd ved modtagelse af e-mails til IMAP-mailkontoen imaptest@boholdt-petersen.dk:

1. Åben Microsoft Outlook

2. Sørg for, at du står i indbakken til den IMAP-mailkonto, som postreglen skal gælde for (se oven for vedrørende en beskrivelse)

3. Tryk nu på den venstre ALT-tast

4. Hvis du har aktiveret de virtuelle bånd i JAWS, som bevirker, at du får en gammeldags menustruktur præsenteret i Office, hvor der navigeres ved brug af piletasterne, bør du nu befinde dig på menupunktet "Hjem". Hvis du ikke gør dette, benyt så den venstre piletast

5. Tryk nu 5 gange på pil ned, så JAWS siger "Flyt, undermenu"

6. Tryk på mellemrumstasten

7. Tryk nu én gang på pil ned, så JAWS siger "Regler knap fald ned har pop op"

8. Tryk på enter

9. Nu kommer du ind i nogle valgmuligheder for oprettelse af en regel for den specifikke e-mail, der er fokus på, når regelguiden aktiveres

10. Eftersom vi imidlertid vil oprette en mere generel regel, trykkes der nu 2 gange på pil ned. Så siger JAWS "Administrer regler og beskeder"

11. Tryk nu på enter

12. Nu åbner der sig en oversigt, hvori at eventuelle øvrige regler, der allerede er oprettet bliver vist, og her er det samtidig muligt at oprette en ny regel. Bemærk, at postregler for POP3-mailkonti og IMAP-konti holdes adskilt fra hinanden. Regler, som blev oprettet, da du stod på en POP3-mailkonto, vises simpelthen ikke, når du står på en IMAP-mailkonto og omvendt

13. Tryk én gang på tabulatortasten, så JAWS siger "Ny regel"

14. Tryk på enter

15. Nu kommer du ind i en dialogboks, hvor der skal angives forskellige værdier i forhold til, hvad reglen skal gøre

16. Til at begynde med kommer der fokus på "Trin 1". Her skal der angives, hvad reglen skal gøre

17. Tryk på pil ned, til JAWS siger "Anvend regel på meddelelser, jeg modtager"

18. Tryk på mellemrumstasten for at aktivere valgmuligheden. Bemærk, at JAWS her ikke informerer om hvorvidt at valgmuligheden er markeret eller ej

19. Tryk på enter for at komme videre med oprettelsen

20. Nu skal betingelsen for reglen angives. Da vi skal afspille en lyd, når e-mails modtages via en bestemt mailkonto, benytter vi pil ned, til JAWS siger "Via kontoen specificeret"

21. Tryk nu på mellemrumstasten for at markere valgmuligheden

22. For at komme videre i processen, tryk nu én gang på tabulatortasten. Nu siger JAWS "Trin 2: Rediger beskrivelsen af reglen (klik på en understreget værdi)"

23. Tryk nu én gang på pil ned, så JAWS siger "via kontoen specificeret". Dette betyder, at vi har markeret valgmuligheden, og kan vælge hvilken en konto reglen skal gælde for

24. For at vælge imellem de installerede mailkonti trykkes på mellemrumstasten

25. Nu kommer der en dialogboks frem med titlen " Vælg den konto, der skal kontrolleres".

26. Her kan du benytte pil ned til at vælge den korrekte mailkonto, hvorefter du trykker på enter

27. Tryk nu 3 gange på tabulatortasten, til JAWS siger "Næste"

28. Tryk på enter for at komme videre til den del, hvor det skal afgøres, hvad der skal ske med de e-mails, som modtages på den specifikke mailkonto, der blev valgt i punktet ovenfor

29. JAWS begynder med at sige "Hvad skal der ske med meddelelsen?". Dette indikerer, at vi igen er i en række af valgmuligheder, som markeres via mellemrumstasten, og hvor der vælges mellem valgmulighederne via pil ned

30. Find nu valgmuligheden "Afspil en lyd", og tryk på mellemrumstasten for at markere valgmuligheden

31. Tryk nu én gang på tabulatortasten

32. Nu siger JAWS "Trin 2: Rediger beskrivelsen af reglen (klik på en understreget værdi)". Dette betyder, at du nu, via pil op og ned, kan se hvilke værdier af reglen som allerede er valgt. Trykker du én gang på pil op, siger JAWS "via kontoen xxx", hvor xxx er navnet på den mailkonto der blev valgt ovenfor. Trykker du én gang på pil ned, siger JAWS "Afspil en lyd"

33. Vi skal nu have valgt, hvilken en lyd der bliver afspillet. Derfor trykkes der nu på mellemrumstasten ud for muligheden "Afspil en lyd"

34. Nu åbnes der en standard dialogboks, hvor JAWS siger "Markér den lyd, der skal afspilles". Her kan du, på samme måde som i Word, eller andre programmer, vælge imellem de forskellige lydfiler i mappen C:\Windows\Media

35. Når du har fundet lydfilen, tryk da på enter for at bekræfte valget

36. Tryk nu 3 gange på tabulatortasten, til JAWS siger "næste"

37. Tryk på enter for at komme videre til den næste del af processen

38. Denne del omhandler eventuelle undtagelser, og markeres på den samme måde som beskrevet ovenfor

39. Da der ikke skal være nogen undtagelser, tryk da 3 gange på tabulatortasten, til JAWS siger "næste"

40. Tryk på enter for at komme videre til den sidste del af processen

41. Nu skal reglen have et navn. Som standard får JAWS fokus på det felt, hvor navnet på postreglen skal skrives ind. Hvis du er tilfreds med det navn som foreslås, tryk da én gang på tabulatortasten

42. Nu siger JAWS " Aktivér reglen check boks markeret". Hvis den regel, der næsten er oprettet, ikke skal være aktiv, kan dette fravælges ved brug af mellemrumstasten

43. Tryk nu én gang på tabulatortasten

44. Nu siger JAWS "Opret denne regel for alle konti check boks ikke markeret". Vil du have, at reglen skal gælde for alle dine installeret mail-konti, kan denne valgmulighed aktiveres ved brug af mellemrumstasten

45. Tryk nu 4 gange på tabulatortasten, til JAWS siger "Udfør"

46. Tryk på enter

47. Til sidst bør JAWS få fokus på knappen "OK". Tryk på enter, og reglen er nu gemt.